Jaanus Rohumaa
Jaanus Rohumaa (sündinud 30. septembril 1969 Tartus) on Eesti kultuurikorraldaja, teatrilavastaja ja näitleja. Jaanus Rohumaa on lõpetanud Tartu 8. Keskkooli kirjanduse eriklassi ja 1992. aastal Tallinna Konservatooriumi lavakunstikateedri 15. lennu ning asus tööle Tallinna Linnateatrisse, kus ta töötas kuni 2009. aastani. Alates 11. detsembrist 2006 kuni novembrini 2011 oli Rohumaa lisaks teatritööle president Toomas Hendrik Ilvese koosseisuväline kultuurinõunik. Aastatel 2007–2009 oli Jaanus Rohumaa Eesti Vabariigi 90. aastapäeva töörühma ja valitsuskomisjoni liige. 2009–2011 töötas Jaanus SA Tallinn Euroopa kultuuripealinn 2011 programmidirektorina. Alates 2012. aasta veebruarist töötas Jaanus Rohumaa Riigikantseleis. Ta tegeles Eesti Vabariigi 95. aastapäeva ettevalmistamise ja läbiviimisega ning oli Eesti Vabariigi 100. aastapäeva korraldustoimkonna juht. Alates 10. jaanuarist 2022 on ta Eesti Ajaloomuuseumi direktor. Jaanus Rohumaa on Euroopa Kultuuriparlamendi (ECP) liige.